# Carlos Verger Fioretti

Carlos Verger Fioretti (París, 23 de març de 1872 - Madrid, 28 de maig de 1929) va ser un pintor, gravador i cartellista espanyol. Fill d'una nissaga d'artistes famosos (el pare baríton, i la mare ballarina clàssica), des de ben jove residí a Madrid, on es formà en l'Escola de Belles Arts de San Fernando. El 1904 guanyà per oposició la plaça de professor auxiliar de gravat en l'Escola d'Arts i Oficis, i el 1910 la càtedra de gravat calcogràfic de l'Escola Superior de Belles Arts de San Fernando, en la qual succeí el seu mestre Ricardo de los Ríos. Fou un dels fundadors de l'associació de gravadors que mantingué la revista La Estampa (Madrid, 1911-1914). Cultivà el retrat i la pintura de gènere, però destacà sobretot pels seus aiguaforts, i esdevingué al seu torn mestre d'una generació de gravadors madrilenys i l'introductor de les noves tècniques del gravat en color que havia aprés a França, on estigué pensionat. Els seus gravats es conserven a Madrid en la Calcografia Nacional i en la col·lecció d'estampes de la Biblioteca Nacional; n'hi ha pintures a l'oli en diversos museus, com el del Prado, el de Belles Arts de València i el de Màlaga, entre d'altres. El Museu Nacional d'Art de Catalunya conserva un dels cartells amb què va participar en concursos convocats a Barcelona.

## Algunes obres
### Olis sobre tela

* Al·legoria: figura femenina (1905). Museu del Prado, Madrid (en dipòsit al Teatro Real)
* Al·legoria: dues figures femenines (1905). Museu del Prado, Madrid (en dipòsit al Teatro Real)
* L'autor i el seu fill (1912). Museu del Prado, Madrid (en dipòsit al Ministeri de l'Interior)
* Papallones nocturnes (1920). Museu del Prado, Madrid (en dipòsit al Museu Provincial de Zamora)
* Adoració dels Reis d'Orient. Museu Insular de Santa Cruz de la Palma
* Eva (1922). Museu de Belles Arts, València

### Gravats

* En la terrassa (aiguafort i aiguatinta, 18…)
* Paisatge d'Àustria (segons pintura de Lachmann, aiguafort, 18…)
* Jesús predicant en la muntanya (segons pintura de Simonet, aiguafort, ca. 1892)
* Contrallum (aiguafort i aiguatinta, 1911)
* El fumador (aiguafort, 1911)
* Sol trist (aiguafort, 1913)
* Boulevard Montparnasse (aiguafort, 1914)
* Retrat de Beethoven (aiguafort i burí, 1914)

## Premis

* Primera medalla de gravat en l'Exposició Nacional de Belles Arts del 1915, i segona en les de 1904 i 1918

## Referències

* ↑ AADD. Enciclopedia universal ilustrada europeo-americana. Madrid: Espasa-Calpe, 1929, vol. 67, p. 1504-1506.
* ↑ Llorente García, Fernando. El grabado en la obra de Ramón Loy: España/Cuba. Madrid: Universidad Complutense, 2004, p. 53-55. ISBN 8466924612.
* ↑ Esteve Botey, Francisco «Carlos Verger Fioretti». Gaceta de Bellas Artes [Madrid], XXI, núm. 377, 01-02-1930, p. 9-12.
* ↑ Carrete Parrondo, Juan. El grabado en España: siglos XIX y XX. Vol. 32 de: José Pijoán (ed.) Summa Artis. Historia general del arte. Madrid: Espasa-Calpe, 1988, p. 201 i 617. ISBN 9788423952007.
* ↑ Vega, Jesusa. Catálogo de estampas. Madrid: Museo del Prado, 1992, p. 101-102.
* ↑ Medrano, Pau. «Barcelona, motor de la economía catalana».

## Enllaços externs

* Nota biogràfica en el lloc web del Museu del Prado
* Nota informativa sobre l'exposició d'homenatge pòstum en la Sociedad de Amigos del Arte de Madrid Arxivat 2016-04-18 a Wayback Machine. ABC de Sevilla, 27 octubre 1929, p. 31.